
Redaktørenes forord til andre utgave

Den første utgaven av denne boken kom ut i 1998. Utgangspunktet var våre erfaringer med undervisning av studenter om miljø og utvikling. Vi syntes det var et problem at dette temaområdet manglet formidling av gode samfunnsvitenskapelige analyser i en norsk språkdrakt. Ikke minst syntes vi det var behov for motvekt til de mange populære framstillingene som resirkulerer myter og er lite forankret i teori.

Dette er ikke en løst sammensatt artikkelsamling med smale og tilfeldige fokuseringer av forskjellige forskere. I stedet har vi forsøkt å velge ut noen sentrale deltemaer som vi synes burde dekkes bredt i en slik bok. Vi har invitert med oss samfunnsvitere med solide kunnskaper på hver sine områder til å skrive kapitler. De har alle, fra ulike ståsteder, kritiske perspektiver på hva problemene består i, og hvordan samfunnsvitere kan studere dem. Vi har lagt vekt på å bruke konkrete eksempler fra forskjellige land, og vi har forsøkt å holde språket så enkelt som mulig.

Siden det første opplaget er utsolgt, ønsker Universitetsforlaget nå å utgi en ny og revidert utgave. Kapittelforfatterne har her oppdatert sine presentasjoner i forhold til nye begivenheter og ny litteratur innen deres ulike temaer. Av pedagogiske hensyn har vi dessuten foretatt en omorganisering av bokens 14 kapitler og tre deler. I denne utgaven starter vi med å presentere lokale perspektiver og går deretter videre til Nord-Sør-perspektiver. De fem kapitlene som er mest teoretiske, har vi plassert i den siste bolken. Her behandles grunnlagsspørsmål som er til glede for mange lesere – og til fortvilelse for andre. Selv om dette er en innføringsbok, mener vi at det teoretiske bakteppet er viktig å ha med som et verktøyskrin for grundigere forståelser og analyser av konkrete forhold.

I forbindelse med andre utgave vil vi igjen rette en stor takk til alle kapittelforfatterne for gode bidrag og hyggelig samarbeid. Spesielt vil vi takke Benedicte Bull som har skrevet et helt nytt kapittel om utviklingsteorier. Dessuten vil vi takke følgende personer for meget nyttige kommentarer og innspill til ulike deler av boken. Mads Greaker, Randi Kaarhus, Hans Petter Andersen, Eirik Jansen, Jostein Lindland, Jonas Vevatne, Ingrid Nyborg, Signe Nyhuus, Bjørn Petter Kaltenborn, Jørgen Klein og Cassandra Bergstrøm. Vi setter også stor pris på tilbakemeldinger fra en rekke studenter og forelesere angående første utgave. Til slutt vil vi takke følgende forskningsinstitutter som har huset oss og vært positive til arbeidet med denne boken: Senter for utvikling og miljø (SUM) ved Universitetet i Oslo, Noragric ved Norges landbrukshøgskole og Avdeling for naturbruk ved Norsk institutt for naturforskning (NINA).

Oslo, juni 2002

1
Miljø, utvikling og samfunnsvitenskap
TOR A. BENJAMINSEN OG HANNE SVARSTAD

Denne boken gir en introduksjon til temaområdet miljø og utvikling sett fra samfunnsfag. Miljø og utvikling handler om hvordan menneskene utnytter naturressursene for å oppfylle sine behov og ønsker. Bearbeidelsen av naturen skjer på svært forskjellige måter i ulike samfunn. Miljøproblemer, så som forurensning og tap av biologisk mangfold, er biprodukter som ofte oppstår i forbindelse med denne bearbeidelsen. Boken fokuserer på aktuelle diskusjoner knyttet til miljø og utvikling, spesielt i fattige land i Sør. Vi stiller spørsmål om hva problemene egentlig består i, hvor vi kan finne årsakene, og vi setter kritiske søkelys på noen forslag til løsninger.

Boken er delt inn i tre deler. Den første delen diskuterer spørsmål knyttet til feltet miljø og utvikling ut fra ulike perspektiver på forholdet mellom lokalbefolkning og deres ressursgrunnlag. Rollen til lokale aktører og hvordan disse oppfattes utenfra, er et sentralt tema. Noen av disse oppfatningene kan kalles myter om miljø og utvikling. Eksempler på myter som diskuteres, er at befolkningsvekst og fattigdom nødvendigvis fører til ødeleggelse av miljøet, at lokalbefolkning utgjør en trussel for biologisk mangfold, og at urbefolkninger er passive ofre for modernisering. Mange av disse mytene er basert på forenklede forestillinger og overgeneraliseringer av hvordan «de andre» lever. Bidrag i denne delen understreker at fattige mennesker også er handlende aktører, og at det blant dem finnes kapasitet og kompetanse som man har en tendens til å overse.

Del to betrakter noen viktige miljøspørsmål i Nord-Sør-perspektiv. Det dreier seg om klimaendringer, biologisk mangfold, lokalisering av forurensende industri, samt handel og miljø. I disse spørsmålene er det stor forskjell på ulike lands roller og interesser. I internasjonale forhandlinger står imidlertid ofte landene i Sør samlet mot landene i Nord.

Del tre omhandler et knippe teoretiske perspektiver som er av stor betydning for temaområdet miljø og utvikling. Her starter vi med et kapittel om bærekraftig utvikling, og ser deretter på allmenningens tragedie som en sentral og mye brukt modell innen miljø og utviklingslitteraturen. Det neste kapitlet diskuterer kjønnsperspektivenes betydning for dette temaområdet. Dernest følger en gjennomgang av begrepet «utvikling» og av ulike teorier om hva som forårsaker mangel på utvikling, og hva slags politikk som fremmer utvikling. Til slutt ser vi på hvordan samfunnsvitenskapen har forholdt seg til naturen opp gjennom historien.

Hva kan så samfunnsvitenskapelig forskning bidra med når det gjelder forståelse av spørsmål om miljø og utvikling? De viktigste stikkordene her er empiri og teori. Denne boken viser betydningen av å gjøre miljø og utvikling til gjenstand for grundige undersøkelser ved systematiske metoder i kontrast til mange populære framstillinger der ubelagte anekdoter og myter ofte spiller en viktig rolle. Samfunnsvitere vurderer empiriske funn i forhold til teorier og modeller om hvorfor mennesker gjør som de gjør. Slike systematiske refleksjoner kan få øynene våre opp for mulige årsakssammenhenger i konkrete spørsmål. Virkelighetens verden er imidlertid mangfoldig. Det er derfor viktig å ha et bredt utvalg teoretiske «verktøy», faglig fantasi og åpenhet overfor uventede funn. Kapitlene varierer når det gjelder hvilken vekt som er lagt på henholdsvis teori og empiri, selv om alle har noe av hvert.

Kapittelforfatterne har bakgrunn i ulike samfunnsfag: statsvitenskap, geografi, sosiologi og sosialantropologi. Disse fagene bygger på forskjellige tradisjoner og er opptatt av ulike deler av samfunnet. Likevel er det som regel ikke strenge grenser mellom ulike samfunnsfags fokuseringer på miljø og utvikling, siden dette er et temaområde som har vokst fram på tvers av etablerte faginndelinger. Samfunnsvitere konsentrerer seg gjerne om å studere miljøspørsmålenes årsaker og virkninger i samfunnet. Likevel er det helt nødvendig å ta utgangspunkt i hvordan problemene forstås av naturvitere. En sentral oppgave for samfunnsvitenskapen er generelt å forklare årsaker til at forskjellige problemer oppstår. Slike forklaringer må alltid ta utgangspunkt i en god forståelse av selve problemområdet. En generell fallgruve er å ta det som skal forklares (den avhengige variabelen), for gitt og dermed forsøke å forklare årsaker til et fenomen som man har en mangelfull – eller til og med feilaktig – beskrivelse av. Når det gjelder forklaringer på miljøproblemer, er denne fallgruven lettere å falle i enn vanlig dersom vi tar enkelte naturviteres forståelse eller enkle populariseringer av et problem for gitt. Kapittel 2 viser for eksempel at ørkenspredning ikke kan tas som et objektivt gitt fenomen. Samfunnsvitenskapelige forklaringer av årsaker til ørkenspredning i områder der dette ikke finner sted, vil dermed bære galt av sted. For at samfunnsvitere skal ha vesentlige bidrag å komme med, må de sette seg grundig inn i miljøspørsmålene i nær kommunikasjon eller samarbeid med naturvitere.

Studiet av miljøproblemer er lenge blitt sett på som tilhørende naturvitenskapen. Denne delen av vitenskapen kan imidlertid kun beskrive resultatet av problemene i tillegg til årsakene der hvor de er av naturmessig karakter. Men de fleste store og reelle miljøproblemer har sine røtter i samfunnet. Det er derfor hovedsakelig samfunnsfagenes oppgave å avdekke årsakene til de miljøproblemene som vår verden har å stri med. Dette må imidlertid gjøres på grunnlag av gode forståelser av hva som virkelig skjer av samfunnsskapte endringer i naturen. En viss grad av tverrfaglighet er med andre ord alltid nødvendig.

Menneskenes stadig mer omfattende utnytting og bearbeidelse av naturen kan betraktes som utvikling. I så måte er dette et gammelt tema for samfunnsvitenskapen. Miljøproblemer er derimot et relativt nytt tema. Noen opplever bevaring av naturressurser som et gode, mens andre blir berørt av ulemper og kostnader. Mangel på bevaring vil dessuten redusere framtidige generasjoners muligheter til å utnytte naturens goder. Vi har med andre ord å gjøre med spørsmål om fordeling, både innen samme generasjon og mellom generasjoner. Fordeling er også et velkjent tema innen samfunnsvitenskapen. Det er altså mye å bygge på for samfunnsvitere som skal studere spørsmål om bevaring av miljø i forhold til spørsmål om hvordan mennesker utnytter naturen og fordeler goder og ulemper.


Bilder av natur og samfunn

Det er mennesker som står bak allmenne forestillinger så vel som vitenskapelige presentasjoner av samfunn, utvikling, natur og miljø. Ut fra denne erkjennelsen blir samfunnsvitenskapens rolle å klargjøre hvordan forestillinger er sosialt konstruert av mennesker ut fra ulike kulturelle forutsetninger og interesser.

Kapittel 12 peker på hvordan blant annet bistandsgivere tidligere har presentert «kjønnsblinde» bilder av forhold i u-land, mens enkelte økofeminister i dag framstiller et unyansert bilde av kvinner som nærmere naturen enn menn og dermed som naturens naturlige livreddere. Mens det gjerne godtas at bilder av samfunnet er konstruert av mennesker, er det fremdeles mer kontroversielt å hevde det samme om naturen og miljøproblemer. Det er imidlertid en misforståelse å tro at menneskenes bilder av naturen er oppstått uavhengig av menneskene selv og deres verdier. I forlengelsen av dette mener noen at miljøproblemer like mye (eller mer) er et spørsmål om sosial konstruksjon og politikk vedrørende kunnskapsproduksjon enn det er en refleksjon av biofysisk virkelighet. Naturviteres forståelser og fokuseringer kan med andre ord ikke tas for gitt. Blaikie og Brookfield (1987) peker spesielt på hvordan sosiale og politiske forutsetninger ligger til grunn for ethvert begrep om landdegradering. De viser hvordan samfunnsvitere i tverrfaglig samarbeid med naturvitere kan gi viktig innsikt i forståelsen av landdegradering som innebærer en reduksjon av landets verdi ut fra forskjellige sosiale gruppers kriterier for bruk av landarealet. En fattig bondes rydding av nytt land betraktes ofte automatisk som en negativ miljøkonsekvens av vestlige naturvernere som er opptatt av verdier som estetikk eller bevaring av biologisk mangfold. For bonden selv vil derimot denne avskogingen medføre en verdiøkning av arealet.

På den annen side, selv om våre beskrivelser av naturen og miljøproblemene er farget av kulturelt og sosialt bestemte evner til å se det vi ser, så er det åpenbart «noe» der – og attpå til noe som ikke uten grunn blir ansett som problematisk. Derfor er vi ikke enige i et standpunkt som sier at man ikke kan vite noe som helst om hvorvidt det finnes miljøproblemer eller ikke. En slik ekstrem sosial konstruktivisme er det imidlertid svært få samfunnsvitere som vil forsvare.

Diskursanalyse er i løpet av de siste årene blitt en viktig tilnærming blant samfunnsvitere som studerer feltet «miljø og utvikling». Diskurser kan defineres som meningssystemer som deles av flere mennesker. De kan være relatert til større eller mindre fenomener, og de kan produseres og reproduseres av større eller mindre grupper mennesker på lokalt, nasjonalt eller globalt nivå. Adger et al. (2001) har utført en studie av globale diskurser angående de fire temaene avskoging, forørkning, biologisk mangfold og klimaendring. På alle disse områdene identifiseres ledende diskurser som tilhører diskursknippene «global miljøforvaltning» og «populismediskurser». Global miljøforvaltning er den dominerende diskursen globalt. Den forfekter en grunnleggende utviklingsoptimisme og troen på at det er mulig å kombinere målsettinger om miljøvern og generell økonomisk vekst. Innenfor denne diskursen blir folk på lokalt nivå, implisitt eller eksplisitt, sett på som både ansvarlige for miljøproblemene i Sør og som ofre for disse problemene. Man er inne i en ond sirkel hvor løsningen ligger i det internasjonale samfunnet gjennom bistand og FNs miljøkonvensjoner. Populistiske miljødiskurser representerer et alternativ til denne dominerende globale diskursen og presenterer et helt annet syn på hvor ansvar og løsninger ligger. Fattigfolk i Sør ses på som ofre for eksterne handlinger, enten fra kommersielle selskaper, bistand eller nasjonale myndigheter. Det er disse aktørenes handlinger som forårsaker miljøproblemene. Løsningen blir dermed løsriving fra og bekjempelse av disse aktørene. Adger et al. (2001) viser gjennom de fire eksemplene hvordan disse to hoveddiskursene passer dårlig til den sammensatte virkeligheten man finner ved empiriske studier på lokalt plan. Ved nærmere undersøkelser kan politikk basert på disse diskursene vise seg å være til stor ulempe for folk i ulike lokalsamfunn som lever under mer mangfoldige forhold enn det som diskursene gir rom for. Mange av denne bokens kapitler forsøker nettopp å vise betydningen av en åpenhet overfor en mangfoldig og sammensatt virkelighet framfor stivbeint bruk av overflatiske stereotyper.



Aktører og strukturer

Forholdet mellom aktører og strukturer utgjør et sentralt tema i samfunnsvitenskapen. I utviklingsforskningen har et diskusjonspunkt vært hvor stor handlingsfrihet ulike aktører har, og hvor mye de ytre strukturelle rammer har å si for utviklingen eller mangel på sådan. Aktører kan være individer eller større enheter så som organisasjoner, bedrifter eller statsbyråkratier. Disse har mer eller mindre klare målsettinger og verdier. Sosiale strukturer setter rammer for hvilke handlinger som er mulige. Disse strukturene består blant annet av sosiale normer og formaliserte institusjoner så som lover og andre politiske bestemmelser. Økonomisk system og teknologi betraktes også som viktige deler av de sosiale strukturene. Det er mennesker som har skapt de sosiale strukturene, og disse kan også gjøres til gjenstand for endringer av mennesker. Også naturen skaper muligheter og begrensninger for menneskelige handlinger, og menneskenes omforming av naturen skaper endringer i de naturmessige forutsetningene for videre handlingsvalg.

Innen utviklingsforskningen er Norman Long en av de mest kjente forskerne med en aktørorientert tilnærming. Han mener at strukturorienterte utviklingsteorier ofte er for deterministiske ved at de ser på sosial endring som bare forårsaket av ytre påvirkning (Long 1990). Selv der hvor de strukturelle rammene er relativt konstante, kan aktørenes handlinger gå i mange forskjellige retninger, sier han. Long mener at aktører har flere valgmuligheter enn det som ofte antas, men likevel utelukker han ikke betydningen av sosiale strukturer. Det vil i det hele tatt være vanskelig å finne utviklingsforskere som ikke innser nødvendigheten av på en eller annen måte å kombinere struktur- og aktørorienterte forklaringer i analysen.

Blaikie og Brookfield forsøker å koble aktør- og strukturtilnærminger innenfor feltet miljø og utvikling (Blaikie og Brookfield 1987). De kaller tilnærmingen sin for regional politisk økologi. «Regional» peker på nødvendigheten av å se utviklingsprosesser i sin geografiske kontekst. Alle regioner er i utgangspunktet unike. «Politisk økologi» innebærer et forsøk på å kombinere politisk økonomi med økologisk kunnskap. Strukturelle faktorer står sentralt i analysen av hvorfor landområder forringes. Samtidig forsøker imidlertid en regional politisk økologi å ta utgangspunkt i handlingene til den lokale landforvalteren. Hvordan handler for eksempel den lokale bonden? For å finne årsaker til denne handlingen følges en forklaringskjede fra bonden til den sosiale enheten bonden er en del av (en landsby, en ættelinje osv.), videre til lokal administrasjon, sentral administrasjon, nasjonal økonomi og internasjonal økonomi. På denne måten ønsker Blaikie og Brookfield å gjøre regional politisk økologi til et metodeverktøy for å kombinere struktur- og aktørorienterte tilnærminger innenfor feltet miljø og utvikling.

Fokuseringer på aktørløse strukturer blir like ensidig som fokuseringer på strukturløse aktører. Kapitlene i denne boken varierer i vektlegging av forskjellige aktørers selvstendige handlinger og ulike strukturelle føringer, men alle er forankret i en forståelse av at begge disse elementene er nødvendige å ta hensyn til i en samlet betraktning av samfunnsfenomener.



Avslutning

Denne boken gir eksempler på hvordan samfunnsvitenskapen kan bidra til en bedre forståelse innenfor feltet miljø og utvikling. Kapittelforfatterne har ulike tilnærminger til hva som er bra for miljø og utvikling, og hvor de alvorligste problemene og hindringene finnes. Dette synes vi er en styrke snarere enn en svakhet for boken. Hensikten er at boken skal benyttes som utgangspunkt for spennende diskusjoner og studier av noen av de viktigste spørsmål verden i dag står overfor.





Del 1
Lokale perspektiver

I denne delen diskuteres spørsmål knyttet til feltet miljø og utvikling ut fra ulike perspektiver på forholdet mellom lokalbefolkning og deres ressursgrunnlag. Rollene til lokale aktører og hvordan disse oppfattes utenfra, er et sentralt tema. Noen av disse oppfatningene kan kalles myter om miljø og utvikling. Eksempler på myter som diskuteres, er at befolkningsvekst nødvendigvis fører til ødeleggelse av miljøet, at lokalbefolkning utgjør en trussel for biologisk mangfold, og at urbefolkning er passive ofre for modernisering. Mange av disse mytene er basert på forenklede forestillinger og overgeneraliseringer av hvordan «de andre» lever. Bidrag i denne delen viser hvordan fattige mennesker også er handlende aktører, og at det blant dem finnes kapasitet og kompetanse som man har en tendens til å overse. Vårt bilde av hvordan folk i fattige land lever, er i stor grad dominert av informasjon fra utviklingsbistanden. Denne bistanden har, forståelig nok, hatt en tendens til elendighetsbeskrivelse. Kapitlene i denne delen forsøker å bidra til å rette opp denne ubalansen ved å vise at det også foregår en del positivt med utgangspunkt i mennesker som handlende aktører.

Kapittel 2 setter spørsmålstegn ved ideen om at befolkningsvekst i Sør utgjør en alvorlig trussel for landbruk og miljø. Nedgangen i verdens kornproduksjon per hode som er observert siden begynnelsen av 1980-tallet, er ikke et resultat av befolkningsveksten, selv om den ofte blir presentert som det. Derimot skyldes nedgangen jordbrukspolitikken i de største kornprodusentlandene i Nord. Kapitlet viser også, ved hjelp av eksempler fra Afrika – som har klodens høyeste befolkningsvekst – at en del av det man påstår er miljøforringelse forårsaket av befolkningsveksten, ofte er sterkt overdrevet eller har andre årsaker. Det er ikke dermed sagt at fattigdom og befolkningsvekst aldri er årsak til miljøforringelse. Det er imidlertid ikke noe lineært forhold mellom befolkningstrykk og miljøkonsekvenser.

Den grønne revolusjonen, som diskuteres i kapittel 3, er av tilhengerne blitt presentert som svaret på matvaremangel og befolkningsvekst i verden. Gjennom utvikling av høytytende kornsorter og intensive dyrkingsmåter basert på bruk av kunstgjødsel og sprøytemidler, skulle man legge grunnlaget for en sterk vekst i jordbruksproduksjonen i u-land. Den grønne revolusjonen er imidlertid omstridt. Få bestrider at den har bidratt til økt jordbruksproduksjon, men kritikerne hevder at inntektene fra denne økningen har tilfalt et mindretall. For mange av de fattigste, derimot, har situasjonen blitt verre. Det er også satt spørsmålstegn ved de økologiske konsekvensene av det intensive jordbruket. Disse to synene diskuteres opp mot hverandre i kapitlet. Mens kapittel 2 gir eksempler på hvordan jordbruket kan intensiveres innenfra gitt et visst befolkningspress og bistand fra den offentlige politikk, er den grønne revolusjonen, beskrevet i kapittel 3, et forsøk på å modernisere jordbruket utenfra.

Forholdet mellom naturvern og lokalbefolkning er temaet som behandles i kapittel 4. I u-land handler miljø og utvikling i stor grad om forholdet mellom vern av biologisk mangfold og muligheten for økonomisk utvikling. Mens det klassiske naturvernet bygget på ideen om at det var lokalbefolkningen som var hovedkilden til forringelse av miljøet, har nyere naturvern og utviklingsbistand i økende grad sett nødvendigheten av å behandle naturvern og økonomisk utvikling i sammenheng. Nyere forskning har avdekket at det mange steder finnes stor detaljrikdom i lokal kunnskap om biologisk mangfold. I tillegg er få landskap på jorda uberørt av mennesker. Mye av den naturen som er blitt vernet under påskudd av å ta vare på det naturlige mangfoldet av planter og dyr, har vært brukt av mennesker i generasjoner. Enkelte steder finnes dette mangfoldet på grunn av og ikke på tross av menneskene. Man må derfor se på lokal bruk av ressursgrunnlaget som en sentral del av naturvernet. En forutsetning for å oppnå bærekraftig utvikling er imidlertid at lokalsamfunn gis langsiktig nytte av vern og ikke, slik det stort sett har vært hittil, at de bare må bære kostnadene av dette vernet.

Kapittel 5 diskuterer urfolks rolle innenfor temaområdet miljø og utvikling. På 1970-tallet ble det vanlig å analysere urfolk som utviklingens fremste ofre. Nasjonalstater, lokale og multinasjonale selskaper gikk inn i såkalte frontier-områder. Dette var regioner som før hadde vært utenfor statens fulle kontroll. De var marginale områder som ble betraktet som «ubebodde». Ny teknologi gjorde ressursleting mulig i nye regioner. Resultatet ble i mange tilfeller miljøødeleggelse og til og med drap på urfolk som sto i veien for utviklingen. Urfolksgrupper organiserte seg og protesterte mot disse overgrepene. Senere, på 1980- og 1990-tallet, har imidlertid urfolk etter hvert trådt ut av rollen som utelukkende ofre for framskrittet. I den samme perioden har det skjedd en enorm vekst i etnopolitisk organisering blant urfolksgrupper over hele verden. Slik er urfolk blitt handlende aktører både lokalt og internasjonalt. I dag bruker for eksempel urfolksgrupper både Internett og video for å fremme sine interesser, og er på den måten aktivt med på å forme Vestens bilde av dem slik det tjener dem best.





2
Befolkning, landbruk og miljø
TOR A. BENJAMINSEN


«... det har vore monaleg framgang i norsk landbruk i seinare år. Statistikken viser at folketalet har følgt med og vel så det. I tiårsbolken frå 1775 til 1784 var høvestalet mellom fødslar og dødsfall 141:100. Men det var truleg altfor snøgg vokster, for året etter, i 1785, vart det matmangel og sjukdom, og det var mange fleire dødsfall enn fødslar.»



Dette skriver den engelske presten og samfunnsforskeren Thomas Robert Malthus etter en reise i Norge i 1799 (gjengitt i Malthus 1975, s. 53). Året før hadde den da 32 år gamle Malthus anonymt utgitt sitt hovedverk med en tittel som kan oversettes til «Et essay om prinsippene for befolkning slik de påvirker framtidig forbedring av samfunnet med merknader om spekulasjonene til hr. Godwin, hr. Condorcet og andre skribenter». Årsaken til fattigdommen i verden, sier Malthus i dette berømte verket, er en befolkningslov som går ut på at mennesket har en formeringsevne som langt overstiger naturgrunnlagets potensial. Befolkningen vil derfor ha en tendens til å vokse utover sitt næringsgrunnlag (se figur 2.1). Dette straffer seg ved at en høyere dødelighet inntrer inntil befolkningen igjen er på et akseptabelt nivå. Slik vil folketallet fortsette å svinge rundt den absolutte grense som naturgrunnlaget setter. Så lenge menneskene ikke klarer å hindre denne befolkningsloven i å virke, vil alle velmenende reformer og hjelpetiltak være nytteløse, for snart vil befolkningen igjen innhente matproduksjonen, og nøden vil være den samme som før. Derfor er reformer og revolusjoner meningsløse. Boken fikk en stormfull mottakelse.

Malthus kom med disse synspunktene i tiden etter den franske revolusjon, som var preget av en framtidsoptimisme i hele Europa basert på ideene om frihet, likhet og brorskap. Den generelle holdningen blant intellektuelle var da også pronatalistisk, det vil si at man så det som en fordel at et lands befolkning økte. Midt i denne optimistiske strømningen kommer Malthus med sitt dypt pessimistiske verk (det var nok også grunnen til at han utga det anonymt). Utgangspunktet til Malthus var en diskusjon han hadde med faren sin, Daniel Malthus, som var en god venn og tilhenger av den franske opplysningsfilosofen Jean-Jacques Rousseau (slik kan boken også tolkes som en form for dannet ungdomsopprør). I boken polemiserte imidlertid Malthus mot den engelske filosofen William Godwin og den franske markien av Condorcet, som begge er nevnt i bokens tittel. Godwin hadde i 1793 utgitt et verk hvor han hevdet at et lands styreform er den egentlige årsaken til nød og fattigdom, mens den adelige Condorcet akkurat rakk å skrive ferdig en bok hvor han offentliggjorde sin framtidsoptimisme – før han ble innhentet av revolusjonen og giljotinen. Condorcet hadde for øvrig også diskutert mulighetene for overbefolkning, men i tråd med opplysningstidens rådende optimisme stolte han på at problemet ville løse seg ved menneskelig tilpasning. Dette ville skje i form av økt produktivitet, bedre ressursforvaltning, utdanning og frivillig familieplanlegging.


[image: Illustrerende figur]
Figur 2.1 Malthus sin grunnmodell om forholdet mellom befolkningsøkning og matproduksjon.


På grunn av den rasende debatten og kritikken Malthus’ utgivelse skapte, bestemte han seg for å undersøke sammenhengene bedre empirisk. I 1799 foretok Malthus lange reiser i Tyskland, Danmark, Sverige, Norge, Finland og Russland, og senere, i 1801–02, i Frankrike og Sveits. Disse reisene førte til nye, omarbeidede og utvidede versjoner av boken i 1803, 1806, 1807, 1817 og 1826. Den sjuende og siste utgaven ble utgitt etter hans død, i 1872, og regnes som den endelige versjonen (Malthus (1975) er en nynorsk oversettelse av denne).

I beretningen fra sin reise i Norge sier Malthus at Norge er det eneste landet i Europa hvor man er bekymret for overbefolkning. Dette, sier han, kommer sannsynligvis av at folketallet er så lite, og at problemene derfor er så lette å oppdage. Han gir følgende eksempel:


«Dersom vi hadde med berre eitt prestegjeld å gjera og det ikkje var høve til å reisa nokon annan stad, trong ein ikkje vera særleg vaken for å skjøna at om alle gifte seg når dei var 20 år gamle, ville det vera heilt uråd for bøndene å skaffa arbeid og mat til alle som voks opp, same kva dei gjorde for å få større utbyte av jorda. Men når ei mengd slike prestegjeld blir slegne saman til eit folkerikt kongerike, då blir heile emnet av så stort omfang og det blir så lett høve til å flytta frå stad til stad, at vi får vanskar med å halde greie på det. Den samanhengen vi hadde så greitt for oss, er no ute or syne. På ein måte som er vanskeleg å gjera greie for, synest det som om dei store landområda får oss til å tru at det finst livsgrunnlag for ei befolkning som er mykje større enn den vi kjem til om vi legg saman alle delane som utgjer landet» (s. 54).



Her har vi hovedideene i det som senere er blitt kalt malthusianismen. Malthus fikk som sagt stor motstand på sin egen tid, og også senere på 1800-tallet fra Marx og andre radikale tenkere. På 1960-tallet fikk imidlertid tankene hans en renessanse. Dette var nok framprovosert av en sterk befolkningsvekst i landene i Sør i tillegg til en økende bekymring for miljøproblemer i den vestlige, industrialiserte del av verden.


Nymalthusianisme

Mens Malthus hadde diskutert forholdet mellom befolkning og matproduksjon, anvendte en del vitenskapsfolk på 1960-tallet ideene hans også på miljøspørsmål. Dette var hovedsakelig økologer og økonomer. I tillegg til å forklare fattigdom med overbefolkning, slik Malthus hadde gjort, eller alternativt å se på befolkningsvekst som et hinder for utvikling, hvilket er vanligere i dag, mente de at årsakene til miljøproblemene lå i befolkningsveksten i fattige land ved siden av forbruksveksten i rike land. Disse ny-malthusianerne snakket om at vi hadde en vekst i verden, i befolkning og forbruk, som var i ferd med å overskride den økologiske bæreevnen. Begrepet «bæreevne» er hentet fra økologien og betegner den belastningen naturgrunnlaget kan tåle over lengre tid uten at evnen til å tåle belastningen reduseres. Ved overbelastning over lengre tid vil nettopp bæreevnen kunne reduseres (se figur 2.2).

Mange vil være enige med ny-malthusianerne i at forbruksveksten i Nord er en stor trussel mot miljøet. Debatten om nymalthusianisme har imidlertid fokusert på befolkningsspørsmålet. Det er her den store uenigheten ligger. Hovedpåstanden som diskuteres, er at befolkningsveksten i Sør fører til økende fattigdom og miljøforringelse. Dette er synet til ledende nymalthusianere som de amerikanske økologene Paul Ehrlich og Garrett Hardin. Ehrlichs bok The population bomb (Ehrlich 1968) og Hardins berømte artikkel om allmenningens tragedie (Hardin 1968) (se kapittel 11) har vært svært innflytelsesrike i debatten. Ehrlich har senere oppdatert sine argumenter i The population explosion som han skrev sammen med sin kone, som også er økolog (Ehrlich og Ehrlich 1990). I boken fra 1968 hevdet Paul Ehrlich at grensen for hvor mange mennesker som kunne leve på jorden, allerede var nådd. Han spådde derfor omfattende hungersnød på 1970-tallet. I den andre boken gjentar ekteparet Ehrlich disse synspunktene og støtter spådommene med at minst 200 millioner mennesker er døde av sult og sultrelaterte sykdommer siden Paul Ehrlichs første bok kom ut, det vil si at bomben allerede hadde eksplodert.


[image: Illustrerende figur]
Figur 2.2 En ny-malthusiansk modell som viser hvordan befolkningspress kan føre til miljødegradering ved nedsatt bæreevne.



Et annet viktig nymalthusiansk bidrag er den såkalte Roma-klubbens rapport «Hvor går grensen?» (Meadows et al. 1972), som for mange var en vekker og spilte en viktig rolle ved å sette spørsmålstegn ved den herskende vekstfilosofien. Rapporten er blitt karakterisert som «Malthus med datamaskin». Her gjøres datamodelleringer av forventet utvikling i en rekke naturressurser sammenstilt med forventet vekst i befolkning og forbruk. Rapporten konkluderte med at dersom de daværende vekstratene for befolkning, industrialisering, forurensning og jordbruksproduksjon fortsatte, ville jordens bæreevne nås om maksimalt 100 år.

Worldwatch Institute i Washington D.C. med Lester Brown i spissen har på 1990-tallet vært blant de mest iherdige debattanter som forfekter malthusianske synspunkter og spådommer. Dette kommer vi tilbake til senere, men la oss først se på hvilke alternative synspunkter som finnes.



Ester Boserups modell

Den danske landbruksøkonomen Ester Boserups modell står i kontrast til det ny-malthusianske synet på forholdet mellom befolkningsutvikling på den ene siden og jordbruksproduksjon og miljø på den andre siden (Boserup 1965). Boserup ser ikke på befolkningsvekst som et problem, slik Malthus gjorde, men som en ressurs. En viss befolkningstetthet er, etter hennes mening, en forutsetning for teknologisk nyskaping og produktivitetsforbedringer i jordbruket. Befolkningsvekst er altså den dynamiske faktor som fremmer teknologisk endring og nyskaping, og som igjen framskynder en generell samfunnsutvikling.

I sin modell tenker Boserup seg en historisk utvikling i landbruket i fem stadier. Disse representerer ulike typer arealbruk med økende intensitet. I et samfunn med svært tynt befolkningsgrunnlag drives et jordbruk basert på forest-fallow. Dette innebærer et svedjebruk med så lav intensitet at skog rekker å vokse til på det brakklagte jordet før det dyrkes opp igjen. Med økende befolkningstetthet får man en overgang til bush-fallow. Nå dyrkes til enhver tid en litt større del av det totale disponible landarealet. Dette fører også til en raskere rotasjon, slik at det tar færre år før et jordstykke må dyrkes opp igjen. På denne tiden (vanligvis mellom seks og ti år) rekker ikke skogen å vokse til, bare små busker. Neste trinn er short-fallow eller grass-fallow. Her varer brakkleggingsperioden kun ett til to år, og bare gress rekker å etablere seg før ny oppdyrking. Videre følger annual cropping. Dette innebærer altså at hele det tilgjengelige jordbruksarealet blir dyrket hvert år uten bruk av brakklegging. Det siste stadiet i denne historiske utviklingen er, ifølge Boserup, multicropping. Dette er det mest intensive systemet hvor samme jordstykke bærer to eller flere avlinger hvert år.

Denne økningen i befolkningstetthet og jordbruksintensitet fører også til en teknologisk endring. Ved short-fallow innføres for eksempel oksedrevet jordbruk. Før det har kjepper og hakker vært de viktigste redskapene. Bruk av kunstgjødsel og organisk gjødsel vil også øke etter hvert. Gjennom den organiske gjødselen får man en overføring av næringsstoffer fra områdene utenfor jordbruksarealene, hvor trekkdyra beiter, og til disse arealene. Økende jordbruksintensivering fører også til at landbruksbefolkningen må begynne å arbeide mer og hardere. Forest-fallow og bush-fallow medfører korte arbeidsdager i tillegg til praktisk talt ingen kapitalinvestering. Jeger-sankersamfunn, som også ofte praktiserer forest-fallow, er da også blitt kalt «det opprinnelige overflodssamfunnet» (Sahlins 1968) på grunn av den høye arbeidsproduktiviteten, det vil si at man får et høyt utbytte per arbeidstime. Denne produktiviteten synker med økende intensivering, slik at man får mindre tilbake per arbeidstime. Dette kompenserer bøndene for ved å arbeide hardere og lengre dager, ved overgang til arbeidsbesparende teknologi (f.eks. til oksejordbruk eller bruk av ugressmiddel) og ved kapitalinvestering i jorda (f.eks. bruk av kunstgjødsel). Intensiveringen kan også, på et eller annet tidspunkt, føre til en økt arbeidsinvestering i å oppgradere landarealene. Dette kan være i form av treplanting og bygging av diker, terrasser, dammer og konturlinjer. Slike investeringer vil øke ressursgrunnlaget og produksjonen. Dermed er ikke bæreevnen en fast konstant. Den er tøyelig og kan økes. Det finnes likevel grenser for vekst, men så lenge det eksisterer såpass mye ubrukt land og ubrukt teknologi, vil ikke disse grensene være så umiddelbare som nymalthusianerne vil ha det til. Dessuten regner Boserup med at befolkningsveksten vil avta med jordbruksutviklingen og høyere levestandard (se nedenfor om demografisk overgang).

Boserup tenker seg videre at med en utvikling som beskrevet ovenfor vil produksjonen per hode øke, selv om det fører til lavere arbeidsproduktivitet (fall i produksjon per arbeidstime). Hun sier også at et tettere samfunn med en jordbruksutvikling som beskrevet ovenfor, i tillegg vil føre til andre former for utvikling i samfunnet. Eksempler kan være bedret kommunikasjon (veier, post, telefon), bygging av skoler og utvikling av markeder. Her er imidlertid statens rolle vesentlig. Den offentlige politikk vil kunne fremme slike prosesser, men den kan også bremse dem eller hindre dem i å utvikle seg.



Fordelingsperspektivet

Innenfor befolkningsdebatten finnes det et tredje perspektiv som også bør nevnes, og som vi velger å kalle fordelingsperspektivet. Dette er i likhet med Boserups modell et anti-malthusiansk perspektiv, uten at det sier noe om befolkningens innvirkning på naturgrunnlaget, som debatten mellom malthusianere og boserupianere dreier seg om. Isteden fokuseres det på fordeling av land og ressurser. Karl Marx er hovedinspirator for dette perspektivet, som påpeker at det ikke er overbefolkning som er årsaken til nød og fattigdom i verden. Årsaken ligger isteden i det kapitalistiske systemet, som fører til en marginalisering av fattige land og til at disse landene blir politisk og økonomisk avhengige av rike land (Amin 1979) (se også kapittel 13 om avhengighetsperspektivet). Det skjer også en marginalisering av fattige befolkningsgrupper internt i de fattige landene. Dette fører til konsentrasjon av produksjonsmidlene, spesielt jord, i hendene på en jordeiende elite. I tillegg vokser gruppene av arbeidsløse byboere og jordløse landarbeidere. Veksten i disse gruppene gir inntrykk av overbefolkning.

Bangladesh er et land som kan illustrere dette perspektivet. Dette er et av verdens aller tettest befolkede land med omkring 138 millioner innbyggere. Landet, som hovedsakelig ligger i et elvedelta, har uvanlig fruktbar jord og et klima som tillater dyrking året rundt. Det foregår imidlertid en marginalisering av fattige bønder som mister jord til de rike bøndene (Jansen 1986). I dårlige tider vil de rike benytte anledningen til å tilby å kjøpe de fattiges jord, ofte til underpris. Denne prosessen, med konsentrasjon av jord på stadig færre hender, førte til at på midten av 1980-tallet var mer enn halvparten av husholdene på landsbygda enten uten jord, eller de hadde for lite jord til å brødfø seg selv (CMI 1986). Disse folkene ender da opp som jordløse landarbeidere eller som reservearbeidskraft i byene. Samtidig eide 10 % av de rikeste familiene halvparten av all jord i landet. Tilhengere av fordelingsperspektivet vil derfor hevde at det ikke er overbefolkning, men de politiske og økonomiske strukturer, internasjonalt og nasjonalt, som er årsak til at så mange mennesker i Bangladesh lever i ytterste fattigdom. Selv om landet ikke er selvforsynt med korn i dag, vil dette kunne endre seg med en bedre fordeling av jord, fordi mindre familiebruk ofte har en høyere produktivitet per arealenhet enn større landeiendommer (se kapittel 3).



Datagrunnlagets usikkerhet

I befolkningsdebatten presenteres en hel del data i form av statistikk. Dette gir et inntrykk av vitenskapelighet og presisjon, og av at man kjenner virkeligheten. Men verden er dessverre ikke så enkel. Slik aggregert statistikk for kloden, verdensdeler eller regioner (flere land slått sammen) er basert på anslag. Dette er ofte også tilfellet når det gjelder enkeltland. Dessuten er målemetodene knyttet til innsamling av befolknings-, jordbruks- og miljødata ofte svært mangelfulle i fattige land. I tillegg kan en rekke andre forhold gjøre det vanskelig å samle inn data. Dette kan gjelde områder med lav tilgjengelighet eller folk som ikke er villige til å oppgi korrekte tall på hvor mye de produserer, eller på antall familiemedlemmer av frykt for skattlegging. Slike forhold gir data med lav pålitelighet. Generelt sett kan man si at den beste statistikken finnes på befolkningsutviklingen. Landbruksstatistikken er det verre med; her er det større usikkerhet. Hvordan skal man for eksempel måle jordbruksproduksjon når man har med så mange forskjellige produkter å gjøre? Skal man måle i kalorier, vekt eller i pengeverdi? Det er også mye som produseres som slipper unna offisiell statistikk, fordi det produseres for eget forbruk og ofte i liten skala. Den minst pålitelige statistikken dreier seg imidlertid om endringer i miljøet i land i Sør. Vi skal i det følgende se litt nærmere på disse ulike typene data.



Befolknings- og landbruksutviklingen

Den fornyede interessen for Malthus’ tanker skyldes, som tidligere nevnt, i stor grad at veksten i verdens befolkning er raskere i dag enn noen gang tidligere i historien (se figur 2.3). På den tiden da Malthus levde, lå folketallet i verden på omkring en milliard, mens det i dag vokser med en milliard hvert tolvte år. Denne økningen skjer i all hovedsak i fattige land i Sør. Av den økningen FN spår for perioden 1990–2020, vil 95 % finne sted i disse landene. Dette kan forklares med at det har skjedd en demografisk overgang i Nord. På 1800-tallet og tidlig på 1900-tallet var det også høy befolkningsvekst i Europa. Veksten begynte med at dødsraten falt grunnet utviklingen av moderne medisin og en generell bedring av levestandarden. I Norge begynte dødsraten å falle rundt 1810. Det tok imidlertid 70–80 år før fødselsraten også begynte å gå ned. Dette førte til en sterk vekst i folketallet i Norge og de andre europeiske land inntil både dødsrate og fødselsrate stabiliserte seg på et lavt nivå (se figur 2.4). Mens landene i Nord har gjennomgått en slik demografisk overgang, er landene i Sør på forskjellige stadier i en eventuell overgang.

I løpet av de siste førti årene har dødsraten i Sør hatt en jevnt fallende tendens. Utviklingen i fødselsrater har imidlertid variert mer mellom de ulike verdensdeler og regioner. I Latin-Amerika og i Midtøsten begynte fødselsratene å falle allerede på 1960-tallet. I Asia fikk man en klar nedgang på 1970-tallet som var raskere i Øst-Asia enn i Sør-Asia. Fødselsratene i Afrika har imidlertid kun relativt nylig begynt å vise en fallende tendens. Det forklarer hvorfor Afrikas befolkningsvekst er den raskeste i verden. Men det er nå håp om at befolkningsveksten også i Afrika vil avta over tid. Siden slutten på 1980-tallet har nedgang i fødselsraten vært observert i en rekke afrikanske land. I 2002 regner FNs befolkningsprogram (UNFPA) med at den totale fruktbarhetsraten for Afrika sør for Sahara er 5,5. Det vil si at kvinner gjennomsnittlig føder 5,5 barn. I enkelte afrikanske land har fruktbarhetsraten falt dramatisk de senere år. I 1977–78 ble det for eksempel registrert en fruktbarhetsrate på 8,1 i Kenya. I 1984 hadde den falt til 7,7, i 1989 til 6,7, i 1993 til 5,4 og i 1998 til 4,7. Dette er et av de raskeste fall i fruktbarhetsraten som noen gang er observert. I Storbritannia tok det over 80 år å redusere gjennomsnittlig familiestørrelse tilsvarende.


[image: Illustrerende figur]
Figur 2.3 Jordas befolkning over tid.

Figur 2.4 En variabel modell av den demografiske overgangskurve.


En generell nedgang i fruktbarhetsraten har vært observert på 1990-tallet i Øst-Afrika, i det sørlige Afrika og i urbane områder i Vest-Afrika, mens det rurale Vest-Afrika kun har hatt en svak nedgang i fødselstallet i den senere tid (Agyei-Mensah 1996; Cohen 1998; Kirk og Pillet 1998).


[image: Illustrerende figur]
Figur 2.5 Fruktbarhetsrater i noen afrikanske land, 1987–1998.


Før denne nedgangen i fruktbarhet ble oppdaget, diskuterte man hvorfor Afrika hadde slik høy fruktbarhet i forhold til de andre kontinentene. Noen mente det var kulturelle årsaker til dette, for eksempel det at mange barn ga høyere status, og mange tvilte på om en demografisk overgang i det hele tatt ville finne sted i Afrika. Andre mente at man generelt i Afrika har rikelig med jordbruksland, men knapphet på arbeidskraft. Mange barn er derfor nødvendig for å kunne utnytte jorda tilfredsstillende. Andre igjen har pekt på foreldrenes behov for å sikre sin alderdom. På grunn av høy barnedødelighet er det nødvendig å få mange barn for å sikre at noen lever opp som kan forsørge foreldrene på deres gamle dager.

Etter at denne nedgangen i fruktbarhet ble observert, har diskusjonen blant demografer dreid seg mer om årsaker til nedgangen. Det som relativt sett kjennetegner de tre landene som går foran i denne utviklingen i Afrika (Kenya, Botswana og Zimbabwe), er lav barnedødelighet, mange kvinner med utdanning og utstrakt bruk av familieplanlegging (prevensjon). Mange mener at spesielt lav barnedødelighet og kvinners utdanning er nøkkelfaktorer som på sikt vil føre til et ønske om barnebegrensning og dermed til mer bruk av prevensjon.

Når det gjelder Afrikas befolkningsutvikling, må vi også ta AIDS-epidemien i betraktning. Om lag 8 % av befolkningen sør for Sahara er i dag HIV-positive. Særlig er frekvensene høye i det østlige og sørlige Afrika. Dataene for dødelighet er dårlige og modellene usikre, men man vet at gjennomsnittlig levealder nå synker. Menn og kvinner i reproduktiv alder faller fra, noe som også fører til synkende barnetall. Dette fører til lavere befolkningsvekst. En god del hushold blir nå drevet av barn fordi foreldrene enten er syke eller døde. Økningen i dødelighet fører også til mangel på arbeidskraft i jordbruket i de hardest rammete områdene, hvilket også har konsekvenser for hva slags driftsformer som er mulige (se http://www.unaids.org/ for mer om HIV/AIDS-situasjonen i Afrika).

Landene i Nord har stort sett gjennomført en demografisk overgang, mens Latin-Amerika, Midtøsten, Nord-Afrika og Asia er godt inne i en omfattende og vedvarende nedgang i fruktbarheten, og det synes altså nå som også det meste av Afrika sør for Sahara har begynt på en slik overgang.

En nylig publisert artikkel i tidsskriftet Nature anslår at verdens befolkning vil nå et maksimumsnivå i 2070 på ni milliarder mennesker, mot dagens seks milliarder, for så å avta gradvis (Lutz et al. 2001). Fra malthusiansk hold nevnes imidlertid sjelden den observerte fruktbarhetsnedgangen. Det fokuseres isteden mer på selve befolkningsveksten, som jo er dramatisk. Den er såpass høy fordi folkerike deler av verden fortsatt befinner seg i en fase med relativt høye fødselstall, men med forholdsvis lav dødelighet. I 1984 nådde verdens kornproduksjon per person en topp på 342 kg. Siden har den hatt en svakt fallende tendens (se figur 2.6). I 2000 lå tallet på 308 kg per person.

Nedgangen i verdens kornproduksjon per hode som figur 2.6 viser, synes å bekrefte en malthusiansk utvikling og brukes flittig i debatten av aktive nymalthusianere (Worldwatch 1999, 2000; Norderhaug 1994). Denne nedgangen har imidlertid lite med malthusianske prosesser å gjøre. Den er et resultat av jordbrukspolitikken i Nord og ikke en konsekvens av befolkningsvekst (Dyson 1996). Årsaken til nedgangen er hovedsakelig endringer som har funnet sted i kornarealene i Nord. Dette er jo de områdene i verden med lavest befolkningsvekst. I de største kornprodusentlandene har det skjedd et fall i totale kornarealer. La oss ta et eksempel. Rundt 1980 var verdens kornlager i overkant av 20 % av det totale årlige forbruket av korn. Utover på 1980-tallet økte så konkurransen på det internasjonale kornmarkedet mellom EU, USA og Canada, som alle subsidierte sine kornprodusenter, og produksjonen økte. I 1986 nådde kornlageret 27 % av verdens forbruk. Denne «overproduksjonen» førte til et fall i kornprisene på 40 % fra 1981 til 1987. Reaksjonen i de ulike produsentlandene var den samme. De reduserte subsidiene til kornbøndene og gjennomførte for øvrig en jordbrukspolitikk som fører til reduksjon av kornarealene. Det er med andre ord ikke befolkningsveksten, men markedets dynamikk og en jordbrukspolitikk som er tilpasset dette markedet, som er årsaken til nedgangen i kornproduksjonen per hode.

Figur 2.6 Verdens kornproduksjon pr person.


Kilde: Worldwatch (1999, 2000)

I de deler av verden hvor befolkningsveksten er høyest, har imidlertid kornproduksjonen per hode stort sett økt. Dette er tilfellet i Sør-Asia og Øst-Asia, hvor det har vært en jevn stigning siden midten av 1960-tallet. I Midtøsten har det vært en stigning siden midt på 1980-tallet. I Latin-Amerika har imidlertid kornproduksjonen per hode falt siden den internasjonale konkurransen på kornmarkedet økte fra begynnelsen av 1980-tallet. Denne nedgangen er så å si utelukkende forårsaket av nedgangen i kornarealene i Argentina fra omkring 1983. Før dette skjedde, sto Argentina for en fjerdedel av Latin-Amerikas samlede kornproduksjon, men da kornprisene begynte å falle grunnet den internasjonale «overproduksjonen», ble store kornarealer i landet gradvis brukt til andre formål. Det eneste «problemområdet» er Afrika sør for Sahara. Her skjedde det, ifølge offisiell statistikk, et fall i kornproduksjonen per innbygger på 1960-, 1970- og 1980-tallet.

Fra 1990 til 2001 økte kornproduksjonen i Afrika sør for Sahara med gjennomsnittlig 2,33 % per år (ifølge FAOs data hentet den 23.01.02 fra http://apps.fao.org/page/collections?subset=agriculture). Dette er fremdeles noe under befolkningsveksten, som man regner med ligger rundt 2,4–2,5 % per år i Afrika.

En del av årsaken til problemene med matproduksjonen i Afrika kan nok tillegges de mange væpnede konfliktene mellom land og internt i en del land som har funnet sted på kontinentet de siste tiårene. Malthusianere vil også forsøke å forklare slike konflikter ut fra «overbefolkning». Den amerikanske journalisten Robert Kaplan hevder for eksempel i en velformulert artikkel at konfliktene i Liberia, Rwanda og Somalia på 1990-tallet er tydelige resultater av Afrikas overbefolkning og tilhørende miljøkrise. Kaplans artikkel (Kaplan 1994) fikk stor oppmerksomhet og innflytelse da den kom ut. Tim Worth, Under-Secretary i det amerikanske Department of Global Affairs, fakset for eksempel artikkelen til alle amerikanske ambassader i verden. Artikkelen var også gjenstand for et eget konfidensielt møte blant toppledere i FN.

Som tidligere nevnt er det imidlertid en del usikkerhet rundt de tallene som knyttes til jordbruksproduksjonen i ulike deler av verden. For eksempel regner en del forskere med at produksjonen i Kina er betydelig underrapportert (Crook 1993). Ifølge nyere kinesiske kilder var det totale jordbruksarealet i Kina i 1989 på 125 millioner hektar og ikke 96 millioner, som tidligere antatt og referert i internasjonal statistikk. Et annet eksempel er Afrika sør for Sahara, hvor det er betydelig usikkerhet knyttet til de jordbruksdata som presenteres. Nasjonal statistikk fra ulike afrikanske land forteller oss at Afrika er inne i en jordbrukskrise med fallende matproduksjon per innbygger. Her er vi imidlertid igjen tilbake til problemet med datagrunnlagets kvalitet. De mangelfulle metodene for datainnsamling gjør at store deler av det som produseres, ikke blir registrert. Dessuten går mesteparten av avlingene til eget forbruk og passerer derfor ikke gjennom markeder. Wiggins (1995) stiller seg for eksempel tvilende til at matproduksjonen per person har vært fallende på 1970- og 1980-tallet i Afrika. Han undersøkte data fra fjorten studier fordelt på seks afrikanske land og konkluderte med at det hadde skjedd en svak økning i produksjonen per hode fra midten av 1970-tallet til midten av 1980-tallet.



Miljøforringelse i Sør: Hva er fakta, og hva er myter?

Den største datausikkerheten er, som tidligere nevnt, knyttet til endringer i miljøet i Sør. Hvor alvorlig er degraderingen av miljøet og av de fornybare naturressursene i disse landene? Her finnes det en del generalisering som det er verd å sette spørsmålstegn ved.

Usikkerheten omkring innsamling og analyse av miljødata er knyttet til to forhold. For det første er det vanskelig å skille mellom midlertidige svingninger og permanente endringer i et miljøsystem. Her er valg av tidsskala vesentlig. Hvordan man tolker en tendens, avhenger altså i stor grad av hvilket tidsperspektiv man velger. For det andre er det ofte problematisk å slå fast hvilke endringer som skyldes naturlig variasjon, og hva som er menneskeskapt.

Det er imidlertid ingen tvil om at det skjer en avskoging og et tap av biologisk mangfold i landene i Sør. En del av denne avskogingen skyldes nok befolkningsvekst, spesielt ved at jordbruksområder utvides. Avskoging kan også skje ved at nye områder åpnes opp for tilflytting av fattige mennesker som er villige til å flytte på seg for å skaffe seg egen jord, slik tilfellet har vært i Amazonas i Brasil. Det er likevel stor tvil om avskogingsraten i en del land, fordi data-grunnlaget som presenteres i offisiell statistikk, er basert på anslag istedenfor på grundige empiriske undersøkelser. Dette skal vi gi noen eksempler på.

Et annet viktig spørsmål relatert til denne diskusjonen er: Hva er miljødegradering? Dette er et spørsmål som overraskende nok ikke ofte diskuteres. Man får inntrykk av at miljødegradering er noe som kan måles, men det er ikke riktig. Avskoging kan kanskje måles, og jorderosjon på en åkerlapp kan måles, men om dette utgjør en forringelse av miljøet eller ikke, avhenger av ståstedet til den enkelte observatør. En vestlig miljøverner vil for eksempel kunne oppfatte alt tap av skogdekke i Sør som en degradering av miljøet og av naturressursene. Øverst på miljøvernerens prioriteringsliste står gjerne bevaring av biologisk mangfold (gener, arter, økosystemer, se kapittel 7), og ofte med utgangspunkt i en biosentrisk eller økosentrisk tilnærming. Alternativet til dette er en antroposentrisk tilnærming som setter menneskets behov i sentrum. Den lokale bonden som fjerner busker og kratt for å utvide sin åker, vil se på denne utvidelsen som en forbedring og ikke som miljøforringelse. Han øker sitt dyrkede areal og kan kanskje på den måten øke matvaresikkerheten til familien. Vår oppfatning og tolkning av miljøspørsmål i Sør styres altså av våre normer og verdier. Dette bør vi generelt være mer oppmerksomme og bevisste på. Vi skal i resten av denne delen se hvordan malthusianske antakelser og feilslutninger har dominert debatten om forholdet mellom befolkning og miljø.


GLASOD

En datakilde som det ofte henvises til angående global jorddegradering, er den såkalte GLASOD-undersøkelsen (Global Assessment of Soil Degradation) fra 1990 som ble utført for FN (Oldeman et al. 1990). Denne studien hevder at 22,5 % av verdens jordbruksland, beiteland og skog er degradert siden omkring 1950. Dette er fordelt som 3,5 % «alvorlig degradert», 10 % «moderat degradert» og 9 % «lett degradert». Datagrunnlaget er imidlertid svært tvilsomt. Studien var ikke basert på egen datainnsamling, men på anslag og gjetninger. Den er en samling av synspunktene til over 250 ulike fagpersoner. Problemet er at alle disse individene har ulike oppfatninger av problemet og av hvordan man definerer «degradering». Påliteligheten ved undersøkelsen er derfor liten. Dette hindrer ikke at den fremdeles refereres flittig. Worldwatch Institute, som hvert år utgir rapporten Jordens tilstand, viser blant annet til den i sitt kapittel om bevaring av jordressurser i 1996-utgaven. Dette gjøres for å finne støtte til påstander om rask degradering av jordsmonn rundt omkring i verden. Rapporten brukes altså fordi den passer dominerende oppfatninger om miljøforringelse. I tillegg finnes det ikke noe alternativt datagrunnlag på globalt plan.



Myten om ørkenspredning

Forørkning er av FNs miljøprogram (UNEP) blitt betegnet som menneskehetens største miljømessige utfordring. Det er imidlertid i dag uklart hva som ligger i dette begrepet. For noen år siden var det ikke slik. Da «visste» man at det skjedde en vedvarende forringelse av naturgrunnlaget i Afrikas tørre områder. Dette var forårsaket av overbefolkning og av lokal ressursforvaltning. Overbeiting og avskoging grunnet bruk av ved til brensel ble sett på som hovedårsakene til forørkning. I dag vet man bedre. For det første er det gjennom internasjonal forskning, som er foretatt siden slutten av 1980-tallet, sådd vesentlig tvil om det i det hele tatt foregår noen forørkning i Afrika – enten det dreier seg om en spredning av Sahara eller en allmenn forringelse av ressursgrunnlaget gjennom overbeiting, vedsanking eller annen tenkt utpining av jorda.

Ideen om at det skjer en spredning av Sahara inn i Sahel, randsonen sør for Sahara, er gammel. Allerede på slutten av 1800-tallet vokste bekymringen blant franske vitenskapsmenn og koloniadministratorer for at Sahara var i ferd med å spre seg sørover. Dette falt sammen med begynnelsen på en tørr periode i Vest-Afrika. Som et resultat av tørke, angrep fra gresshopper og ikke minst militær okkupasjon var det sult i Sahel i årene 1900–1903. I løpet av det første tiåret av 1900-tallet oppsto det en heftig debatt blant franske vitenskapsmenn om det skjedde en ørkenspredning, og hva eventuelt årsaken var. Hovedproblemet var at man hadde svært lite historiske data å bygge på.

Bilde 2.1 Eksempel på bilde som ofte har ledsaget reportasjer om ørkenspredning. Man har vanligvis tenkt seg at sanden har invadert trærne i forgrunnen og tatt livet av disse, eller alternativt, at sanden beveger seg på grunn av menneskelig oveutnyttelse av trærne, en tredje mulighet er at trærne faktisk er blitt plantet for å stabilisere sanden, og at de ikke har tålt å bli plassert ut i et slikt tørt miljø.

På den koloniale utstillingen i Marseille i 1906 presenterte vitenskapsmannen M.J. Lahache en teori om at Sahara hadde vært fuktigere, og at området var under stadig uttørring. Dette mente han var en naturlig prosess som gikk langsomt, og menneskelig aktivitet var kun av sekundær betydning for denne prosessen. I 1907 ble det nedsatt en ekspertgruppe som skulle se på skogens tilstand i de franske koloniene i Vest-Afrika. Denne gruppen, ledet av agronomen J. Vuillet, var av en annen oppfatning enn Lahache. De la mindre vekt på teorien om gradvis uttørring. Isteden fokuserer rapporten deres på ulike former for lokal overutnyttelse og ødeleggelse av skog. Utgangspunktet for Vuillet og hans kolleger var at det fant sted omfattende avskoging i Vest-Afrika. De observerte at «skogen er i en ynkelig forfatning». Slik gikk de ut fra at det skjedde omfattende avskoging uten å sjekke det nærmere. Rapporten konkluderte med at de viktigste årsakene til avskoging er utvidelse av jordbruksområder, branner, beiting og hugging av trær til brensel. Bruken av gressbranner til forvaltning av beiteland kalles «en barbarisk praksis». Avskogingen og ørkenspredningen henger igjen sammen med «de svartes latskap og ubekymrede holdning».

Litt senere, i 1908–09, var den franske geografen de Gironcourt på en vitenskapelig ekspedisjon i Timbuktu-regionen. Han trakk andre slutninger fra sine observasjoner og argumenterte mot påstandene om at det skjedde en spredning av Sahara sørover, og at dette skulle skyldes lokal overutnyttelse. I et foredrag holdt i 1913 sa han: «Avskogingen har vært mer aktiv under vår ti år gamle okkupasjon enn i løpet av flere århundrer med innfødt nomadedrift. Bruken av bjelker i byggingen av våre stasjoner medfører felling av utallige palmer, og fyring av våre dampmaskiner forbruker en mengde ved som ikke står i forhold til skogens produksjon ved Nigers bredder.»

Mellom 1910 og 1915 var det igjen tørke i Sahel. Årene 1913 og 1914 kan ha vært de verste tørkeårene på 1900-tallet. Utover 1920-tallet, som var et våtere tiår, avtok imidlertid debatten om forørkning og tørke, men på midten av 1930-tallet kom den opp igjen for fullt. Denne gangen kom spekulasjoner om naturlige årsaker til uttørring i bakgrunnen. Det ble i økende grad fokusert på menneskeskapte prosesser. Igjen var debatten utløst av tørkeår (1930–32), samtidig som erfaringene med «the dust bowl» i USA utløste verdensomspennende bekymring for jorderosjon og forørkning.

Senere på 1930-tallet var spesielt den engelske skogspesialisten Stebbing aktiv i å spre dommedagsprofetier om forørkning. I en artikkel siterte han blant annet en fransk tjenestemann som hevdet at ørkenen hadde spredd seg med 1 km per år de siste 300 årene (Stebbing 1938). Dette fikk stor oppmerksomhet. Senere avtok interessen for spørsmålet noe på 1950-tallet, da hele Vest-Afrika mottok uvanlig store nedbørsmengder og ny skog vokste til. Deretter falt nedbøren gradvis mot bunnivået ved tørkekatastrofene i 1973 og 1984. Siden slutten av 1980-tallet har det imidlertid vært en markert økning igjen i nedbøren.

Under tørken på 1970-tallet kom så spørsmålet om forørkning igjen på den internasjonale agendaen. Det var enighet om at det skjedde en ørkenspredning. Likevel trengtes mer data på hvor raskt dette gikk. Økologen Hugh Lamprey fikk i 1975 i oppdrag av FN å undersøke dette nærmere. Ved hjelp av overflyving og sammenlikning av bakkeforholdene sett fra fly med vegetasjonskart fra 1958, konkluderte han med at Sahara hadde rykket sørover mellom 90 og 100 km fra 1958 til 1975. Det vil si et gjennomsnitt på 5–6 km per år.

Lamprey sammenliknet altså ørkenens omfang i de eksepsjonelt nedbørsrike 1950-årene med forholdene rett etter en tørke. Tallene som ble presentert, fikk enormt gjennomslag, og helt til i dag har de blitt benyttet enten direkte eller indirekte av journalister og bistandsfolk. Man finner også klare spor fra Lampreys studie i pensumbøker for grunnskolen. Noen ganger har spredningshastigheten da blitt omregnet til fotballbaner per minutt (60 fotballbaner per minutt har vært et vanlig anslag).

Svenske forskere har senere studert det samme området som Lamprey fløy over i Sudan, og de har ikke kunnet påvise noen spredning av ørken. Likeledes har amerikanske forskere ved romforskningsinstituttet NASA i USA studert satellittbilder over Saharas sørgrense. Konklusjonen er at fra 1980 til 1997 svingte ørkengrensen fram og tilbake som et direkte svar på den årlige nedbøren (Tucker et al. 1999). Ingenting tyder på at menneskelig aktivitet har noen innvirkning på disse svingningene. Det måtte i så fall være utslippene av klimagasser som fører til en økt global gjennomsnittstemperatur. Noen klimaforskere mener dette igjen kan føre til mindre nedbør i Sahel, noe som likevel kan få ørkenen til å spre seg på lang sikt.

Også når det gjelder de påståtte årsakene til forørkning, nemlig overbeiting og forbruk av ved som brensel til matlaging, gir ny forskning et helt annet bilde enn det man tidligere har blitt presentert. Nyere økologisk teori sier at tropiske tørrlandsområder karakteriseres av store svingninger fra år til år som i all hovedsak styres av den årlige nedbøren. Beitegrunnlaget i Sahel domineres av ettårige gressarter som bruker usedvanlig kort tid fra de spirer, til frøene faller til bakken. Etter at frøene har falt, kan gresset beites ned uten at det går utover neste års gjenvekst. Når regnet kommer tilbake neste år, vil området igjen være grønt. Nomadenes bruk av beiteområdene er tilpasset nettopp disse sesongmessige svingningene. I regntiden, da beitegresset vokser, flytter nomadene ofte og utøver dermed lite press på vegetasjonen.

Bilde 2.2 Vedsanking på den afrikanske landsbygda er ikke noen vesentlig årsak til avskoging, i motsetning til hva som ofte hevdes.


Kilde:: © Mark Edwards, Samfoto

Vedsanking og forbruk av brennved er også blitt sterkt overdrevet som årsak til avskoging i Afrika. Studier viser at folk på landsbygda hovedsakelig sanker død ved. I områder med høyere befolkningspress hvor det ikke er nok død ved tilgjengelig, vil man også finne hogging av grønn ved, vesentlig grener. Man må imidlertid huske på at det i tropiske strøk også er en stor gjenvekst, slik at det er svært sjelden at lokal utnyttelse av ved fører til avskoging (for en videre gjennomgang av forørkningsdebatten, se Benjaminsen 1997a og Benjaminsen og Berge 2000).



Machakos, Kenya

Et team av britiske og kenyanske forskere studerte forholdet mellom befolkning og miljø i perioden 1930–1990 i Machakos-distriktet i Kenya. På 1930-tallet ble dette distriktet regnet som et miljømessig katastrofeområde med omfattende jorderosjon. Man mente dette kom av overbefolkning i området. Utsiktene var ikke lyse. Seksti år senere, da forskerne gjorde sitt feltarbeid i det samme området, hadde befolkningen økt fra 240 000 i 1932 til 1,4 millioner i 1990. Men da var erosjonen kraftig redusert. Befolkningen hadde selv, uten ekstern hjelp, satt i gang en rekke miljøforbedrende tiltak. Tettheten av trær hadde økt gjennom treplanting. Kaffen og maisen og de andre jordbruksproduktene ble nå dyrket på terrasser istedenfor rett på åssiden. Jordbruksproduksjonen per hode og per arealenhet var blitt mangedoblet på disse årene. Denne utviklingen, forklarer forskerne, var først og fremst mulig gjennom en økt befolkning som førte til økt tilgang på arbeidskraft. Boken som prosjektet resulterte i, fikk derfor tittelen More people, less erosion (Tiffen et al. 1994). Mens befolkningsøkningen sannsynligvis var en nødvendig forutsetning for å få i stand denne positive utviklingen, var også andre faktorer viktige. Etter Kenyas uavhengighet fikk de lokale bøndene lov til å dyrke kaffe, noe som tidligere hadde vært reservert for de hvite settlerne. Dette salgsjordbruket førte til gode inntekter for bøndene og var en spire til jordbruksintensivering. Nærheten til markedet i Nairobi var også viktig. Kenyas generelle jordbrukspolitikk har i tillegg vært avgjørende for å få i stand denne type jordbruksutvikling.



Kissidougou, Guinea

De to britiske antropologene Melissa Leach og James Fairhead gjorde feltarbeid i Kissidougou-distriktet i Guinea i 1991 for å studere årsaker til avskoging. Landskapet i dette området domineres av savanne med noen spredde landsbyer. Rundt hver landsby er det en liten skog. Siden den franske kolonimakten kom dit på 1890-tallet, hadde denne skogen blitt sett på som levninger etter en skog som hadde dekket hele savannen. Man hadde hele tiden antatt at lokalbefolkningens aktiviteter, som rydding av nytt land og brenning av skog, hadde ført til avskoging. Dette gjaldt også senere for forskere, bistandsorganisasjoner, internasjonale miljøorganisasjoner og de statlige myndigheter i Guinea. Bøndenes barn ble til og med lært i skolen at foreldrenes jordbruksmetoder var destruktive. I en periode under president Sékou Touré på 1970-tallet medførte også stifting av skogbranner dødsstraff. Forskningen viste imidlertid, gjennom bruk av skriftlig arkivmateriale, intervjuer med gamle folk og bruk av flybilder og satellittbilder, at det ikke hadde skjedd noen avskoging de siste hundre år. Tvert imot, skogen rundt landsbyene hadde økt. Dette var altså en menneskeskapt skog. Istedenfor at savannen ble avskoget av landsbyboerne, skjedde det motsatte, nemlig en «påskoging» som spredde seg ut fra landsbyene (Fairhead og Leach 1996).



Rancher og allmenninger i Sør-Afrika

Sør-Afrika er et av de land i verden med skjevest fordeling av jord. Det hvite mindretallet, som utgjør 11 % av befolkningen, eier 87 % av landbruksarealene, mens de resterende 13 % er allmenninger (communal areas) hvor en stor del av det svarte flertallet bor.

I de tørre og marginale områdene i den nordvestlige delen av landet som grenser til Namibia og Botswana, er husdyrhold den viktigste eller eneste primærproduksjonen. Under apartheidsystemet ble gjeterfolk tvangsflyttet fra disse områdene og bosatt i allmenninger for å gi plass til hvite rancher. I dag består fremdeles eiendomsstrukturen av private, hovedsakelig «hvite», rancher på den ene siden og kollektive beiteområder eller allmenninger bokstavelig talt på den andre siden av gjerdet. I et kollektivt beiteområde vil omkring ti ganger så mange mennesker ha en inntekt fra det enn på en privat farm av samme størrelse. Det vil si at i de kollektive områdene er tettheten av folk og dyr ti ganger så høy som i de private.

Felles rett til land blir ofte antatt å føre til manglende forvaltning, liten produktivitet og et forringet miljø ved at det oppstår en «allmenningens tragedie» (se kapittel 11). Denne oppfatningen er svært utbredt blant politikere, byråkrater og folk flest i det sørlige Afrika. Allmenninger forbindes med overbeiting og lav produksjon.

I motsetning til dette sier andre at felles rettigheter til land gjør at flere kan leve av jordbruk og husdyrhold i Sør-Afrika. Andelen jordløse fattige blir mindre. Produktiviteten blir også høyere per arealenhet enn på de private ranchene, fordi en større del av vegetasjonen utnyttes. På de felles beiteområdene vil derfor vegetasjonen være mindre enn på de kommersielle kvegfarmene, men dette er altså fordi mer av ressursgrunnlaget brukes. Dette betyr ikke nødvendigvis at miljøet forringes i form av permanent og ugjenkallelig endring.

Nyere økologisk og økonomisk forskning i det sørlige Afrikas tørrlandsområder støtter i stor grad den siste oppfatningen, selv om det også finnes en del uenighet blant forskerne. Mange mener altså at allmenningene blir overutnyttet, og at naturgrunnlaget utpines i den grad at folk sager av den grenen de sitter på. Men utnyttelsen vil i praksis ofte tilpasse seg de fysiske forutsetningene. En stor del av de kollektive områdene har tross alt hatt slik drift i mange tiår uten at man kan påvise noen klar negativ trend. I tillegg er denne diskusjonen i høyeste grad normativ og reflekterer de ulike aktørenes verdisyn og interesser. Hva slags utvikling ønsker man, og for hvem? Og hvordan vil man at landskapet skal se ut? Politikere, byråkrater, forretningsinteresser og en del miljøvernere i det sørlige Afrika er generelt enige om at privat eiendomsrett er best for miljø og utvikling. En del private bistandsorganisasjoner, noen forskere og lokale og nasjonale aksjonsgrupper representerer det andre synet, som altså går ut på at man bør satse på å ha mest mulig fellesressurser (definerte ressurser for definerte grupper) av fordelings- og rettferdighetshensyn. I tillegg vil noen mene at fokuseringen på miljøproblemene ved å ha et slikt høyt press på ressursene er overdrevet og avhengig av hva slags landskap man ønsker. Dette er en debatt som for tiden pågår i Sør-Afrika knyttet til gjennomføringen av landets jordreform.

Det høye presset på naturressursene i de 13 % av landet som allmenningene utgjør, er altså ikke forårsaket av en malthusiansk prosess, men av tvangsflytting og skjev fordeling. Men selv i disse områdene, som ofte har et uvanlig høyt befolkningspress, er det vanskelig å hevde at det objektivt sett foregår en varig forringelse av miljøet (se Rohde et al. 2001 for mer om dette eksemplet).



Etiopia – endelig et malthusiansk eksempel?

Etiopia har gjennom 1970- og 1980-tallet framstått som selve stjerneeksemplet på hvordan malthusianske prosesser virker. Landet forbindes gjerne av oss i Vesten med omfattende hungersnød og alvorlig miljødegradering. Matmangelen som oppsto etter tørken i 1984–85, førte til massiv ekstern matvarehjelp. Denne hjelpen ble stort sett gitt i form av «mat for arbeid»-prosjekter hvor arbeidet ble utført av befolkningen som fikk betaling i form av mat. Målsettingen med arbeidet var å rehabilitere miljøet ved for eksempel treplanting og terrassebygging. Etiopia ble gjennom denne internasjonale oppmerksomheten presentert som et land hvor en altfor stor befolkning ikke klarer å brødfø seg selv, mens folks bestrebelser isteden fører til utpining og ødeleggelse av jorda og av naturgrunnlaget generelt. La oss først, for ordens skyld, gjøre oppmerksom på at det ikke er noen tvil om at det var omfattende matmangel i Etiopia på midten av 1980-tallet. Det er også klart at avskoging og jorderosjon er reelle prosesser i landet. Spørsmålet er imidlertid: Skyldes disse problemene overbefolkning?

Den amerikanske antropologen Allan Hoben, som i en årrekke har arbeidet i Etiopia, mener at årsaken til matmangel og miljøproblemer i Etiopia hovedsakelig ligger i eiendomsrettighetene til land og i de endringer som har skjedd med disse rettighetene gjennom de siste tiårene (Hoben 1996). For det første førte det føydale regimet før 1974 til at småbøndene ikke hadde incentiver til å investere i arealene de dyrket, fordi de kunne risikere å miste åkerlappene sine når som helst. Det sosialistiske militærregimet som overtok, gjennomførte et omfattende jordreformprogram. Målsettingen var økt jordbruksproduksjon, økt matvaresikkerhet og miljørehabilitering. Programmet inkluderte for eksempel omfattende nasjonalisering, opprettelse av kooperativer, tvungne landsbyetableringer og omplassering av store folkegrupper. Ironisk nok førte dette til den motsatte effekt av hva som var intensjonen. Alle tidligere eksisterende landrettigheter ble skjøvet til side, og alt land ble erklært statlig eiendom. Familier fikk så utdelt noen hektar som de kunne dyrke, men de fikk altså ingen permanente rettigheter til denne jorda, kun midlertidige bruksrettigheter. De kunne også risikere omplassering til annen jord. Dette underminerte ytterligere motivasjonen for treplanting, terrassebygging og annen investering i land. Det er derfor her, i landrettighetenes historie, sier Hoben, at vi finner hovedårsaken til Etiopias problemer med matvaremangel og miljødegradering.

Hoben mener også at den malthusianske framstillingen overdriver miljøproblemene i landet. Ofte refereres det til at 40 % av Etiopia skal ha vært dekket av skog på begynnelsen av 1900-tallet, mens bare 3–4 % var skogdekt rundt 1990. Dette peker mot en dramatisk avskoging. Wøien (1995) forsøkte å finne tilbake til originalkilden for «40 %-estimatet», uten å lykkes. Dette er tydeligvis et tall som er blitt gjentatt om og om igjen uten at noen vet hvor det kommer fra, eller hvordan det oppsto. Et annet problem knyttet til presentasjonen av slike data er hvordan man definerer «skog». Derfor er det vanskelig å sammenlikne anekdoter fra forskjellige tidspunkt. En lokal studie foretatt av Wøien basert på en sammenlikning av flybilder tatt i 1957 og 1986 over et område i Etiopias høyland, viste imidlertid at det hadde skjedd en klar økning i tre- og busktetthet i perioden. Dette er ikke nødvendigvis representativt for høylandet eller for Etiopia, men det viser igjen at empiriske studier ofte gir overraskende resultater i forhold til standardoppfatninger.

Dessuten feiltolkes lokale folks rolle, sier Hoben. Det har vært antatt at folk lokalt forringer miljøet, enten av uvitenhet eller fordi de ikke har noe valg. I malthusiansk tradisjon ses dette som en lineær prosess som projiseres fram i tid. Man ser da bort fra at mennesker også kan tilpasse seg nye situasjoner, og det har vært en tendens til å overse folks lokale kunnskaper. Hoben gir et eksempel: I 1981 startet et sveitsisk finansiert prosjekt i Etiopia med målsettingen å bevare og å rehabilitere jord som bøndene dyrker. Det viste seg imidlertid at bøndene ikke var særlig interessert i de fysiske bevaringstiltakene som ble foreslått. Det ble senere klart at produksjonen hos bøndene som ikke var med i prosjektet, var høyere enn hos de som hadde gått med på å forsøke bevaringstiltakene. I motsetning til hva de vestlige ekspertene hadde fortalt bøndene, førte disse tiltakene til et fall i produksjon, inntekt og matvaresikkerhet. Årsaken til dette var at 10–20 % av jordbruksarealet gikk tapt til konturlinjer som ble bygd opp av stein. I tillegg førte disse steingjerdene til opprettelsen av habitater for smågnagere, slik at en større del av avlingene gikk tapt til gnagerne. Det ble også vanskeligere å pløye på de små arealene mellom linjene. Alt dette hadde bøndene forsøkt å fortelle prosjektledelsen på forhånd.



Lokale konsekvenser av den malthusianske framstillingen

Eksemplene foran viser hvordan det afrikanske landskapet og menneskets rolle i å endre dette landskapet er blitt feiltolket av utenforstående fra kolonitiden til i dag. Et problem for befolkningen på landsbygda i Afrika er at disse feiltolkningene har vært grunnlag for utviklingspolitikk i denne perioden. Denne politikken har vært inspirert av en malthusiansk forståelse og av modellen om «allmenningens tragedie» (se kapittel 11). Disse ideene har så igjen fungert som en rettferdiggjørelse av restriksjoner pålagt lokal ressursforvaltning i den tro at denne forvaltningen skader miljøet. For eksempel har man i det østlige og sørlige Afrika etablert enorme verneområder og ekskludert lokalbefolkningen fra disse (se kapittel 4).

I det franskspråklige Vest-Afrika ble et halvmilitært skogvesen introdusert under kolonitiden. Skogvokterne, som var uniformert og bevæpnet, hadde som hovedoppgave å hindre folk i å ødelegge deres eget naturgrunnlag. Dette ble gjort gjennom å kontrollere utnyttelsen og å gi bøter for overtredelse av loven. Det var bare skogvesenet som kunne gi tillatelse til jakt, fiske eller hogging av trær. Dersom noen ble tatt uten slik tillatelse, vanket det en klekkelig bot. Dette systemet ble arvet og i flere tilfeller videreutviklet av de uavhengige vest-afrikanske statene. Mali beholdt for eksempel den samme gamle skogloven fra 1935 og den samme organiseringen av skogvesenet mer eller mindre intakt inntil demokratiseringen startet i 1991. De endringer som skjedde tidligere, var heller til det verre enn til det bedre. I 1986 ble det vedtatt en enda strengere skoglov. Denne var tydelig inspirert av det internasjonale samfunns bekymring for ørkenspredning og for at lokal ressursforvaltning forårsaker denne miljødegraderingen. Den tidligere presidenten Moussa Traoré var en overbevist «miljøverner», og den nye skogloven kan ses på som et resultat av presidentens ønske om å imponere miljø- og bistandsorganisasjoner for dermed å tiltrekke seg mer bistand til Mali.

Gjennom den nye skogloven ble all brenning av utmark forbudt. Loven fastsatte en bot tilsvarende ca. 7000 kroner for en landsby dersom en skogvokter oppdaget at deler av landsbyområdet hadde brent. Her må det legges til at bønder mange steder i Mali er avhengige av å brenne enkelte områder. Dersom dette gjøres på rett tid, på slutten av regntiden, vil busker og flerårig gress spire igjen. Dette er en tradisjonell forvaltningsteknikk som fører til en økning av ressursgrunnlaget. Bøndene var faktisk så avhengige av dette at de heller tok boten enn å slutte å brenne. Den nye skogloven av 1986 gjorde også en ny type vedsparende ovner obligatoriske. Dette var basert på ideen om at lokalt vedforbruk til matlaging, som representerer omkring 90 % av alt energiforbruk i Mali, utgjør en trussel for skogen. Bønder og nomader som ikke hadde en slik ovn, risikerte en bot på litt over 100 kroner fra mars 1987. For store befolkningsgrupper på landsbygda var imidlertid investering i denne ovnstypen helt unødvendig, da de hadde mer enn nok død ved og grener å ta av (Benjaminsen 1997b).

Det finnes mange liknende eksempler på internasjonale misforståelser og feiloppfatninger om forholdet mellom befolkning og miljø. Dette har imidlertid ikke vært naive misforståelser som så kunne rettes opp med ny forskning. De dominerende forståelsene har derimot vært styrt av interessene til makthavere og internasjonale aktører, mens utviklingspolitikk basert på malthusianske ideer har fått alvorlige, negative konsekvenser for folk. Presidenten i Niger kunngjorde for eksempel omfattende tiltak mot ørkenspredning den 15. april 1985. Samtidig skrinla han planer om å liberalisere det politiske systemet i landet. «Vi kan ikke snakke politikk på tomme mager,» sa han, og oppmuntret landets borgere isteden til å trappe opp kampen mot den framrykkende ørkenen (Warren og Agnew 1988).

Likeledes rapporterer Hoben (1996) om hvordan etiopiske myndigheter utnyttet og overdrev ideen om miljødegradering i landet for å få støtte fra det internasjonale samfunn i form av matvarehjelp som det trengte til å fø hæren og for å hindre opprør blant befolkningen i byene.




Avslutning

De vel 200 årene som er gått siden Malthus skrev sin berømte bok, kan ikke sies å støtte hans grunntese om forholdet mellom befolkning og matproduksjon. Økningen i verdens jordbruksproduksjon har langt overgått befolkningsveksten. Siden begynnelsen av 1980-tallet har imidlertid kornproduksjonen per hode sunket, men dette er ikke et resultat av befolkningsveksten. Nedgangen skyldes jordbrukspolitikken i de største kornprodusentlandene i Nord, hvor subsidier på kornproduksjon er blitt fjernet. Dette er også de landene som har den laveste befolkningsveksten. I landene med høy befolkningsvekst har imidlertid kornproduksjonen per innbygger fortsatt å øke, bortsett fra i Afrika sør for Sahara.

Den prosessen Boserup beskriver i sin modell, har uten tvil vært viktig gjennom menneskets historie. Mange mener imidlertid nå at denne intensiveringsprosessen går for sent i forhold til den raske befolkningsveksten. Den teknologiske utviklingen er ikke rask nok sammenliknet med den uvanlig høye veksten i befolkningen i Sør, vil mange mene. I likhet med nymalthusianerne peker disse ofte på alvorlig miljødegradering (ørkenspredning, avskoging, jorderosjon etc.) som konsekvenser av økende befolkningstrykk. Vi har imidlertid forsøkt å vise i dette kapitlet at en del av det man påstår er miljødegradering forårsaket av befolkningsvekst, ofte er sterkt overdrevet eller har helt andre årsaker. Det er ikke dermed sagt at fattigdom og befolkningsvekst aldri er årsak til miljøforringelse. Men det er ikke noe lineært forhold mellom befolkningspress og miljøkonsekvenser. I enkelte eksempler har det vist seg at man får en omvendt U-formet kurve som viser ressurstap med økende befolkning mot det man kan kalle «middels» befolkningspress (se figur 2.7), for så å få en oppbygging av naturressursgrunnlaget igjen dersom trykket fra befolkningen øker ytterligere. Dette var for eksempel tilfellet i Machakos som er nevnt tidligere. Dersom befolkningen fortsetter å øke langt utover dette nivået, kan man tenke seg at ressursgrunnlaget igjen avtar. Håpet er imidlertid at den demografiske overgang fører til at befolkningstallet stabiliseres. Således er Boserups modell som løsning på utfordringer knyttet til miljø og utvikling avhengig av en demografisk overgang. Dersom denne ikke kommer, vil tidsaspektet være den store forskjellen på Malthus og Boserup.

Man kan også hevde at økende befolkningstrykk er et tveegget sverd (Scherr 1997; Benjaminsen 1997c). Det kan føre til investeringer i landarealer som beskrevet av Boserup, men det kan også føre til utpining av ressursgrunnlaget. Den offentlige politikk som føres, vil være bestemmende for i hvilken retning systemet beveger seg. I Etiopia har for eksempel politikken hatt negative konsekvenser for naturressursene, mens Machakos er et eksempel på en motsatt utvikling.

Vi har her hovedsakelig diskutert befolkningens størrelse i forhold til total matproduksjon, men selv om det skulle være nok mat i verden til å brødfø alle, så er det flere hundre millioner mennesker som faktisk daglig ikke får dekket sitt ernæringsbehov. Årsaken til dette ligger i den skjeve fordelingen av ressurser som finnes mellom land og innen land (som f.eks. i Bangladesh). Befolkningsveksten kan imidlertid i enkelte pressede områder forsterke fattigdomsproblemene. Tilgang til jord, teknologi og kreditter er bestemmende for om en småbonde klarer å produsere nok til sin egen familie eller ikke. Fordelingsmessige problemer knyttet til forsøk på å øke matproduksjonen blir for øvrig diskutert mer i neste kapittel gjennom presentasjonen av den grønne revolusjonen.


[image: Illustrerende figur]
Figur 2.7: Et mulig forhold mellom befolkningspress og ressurstap.


Kilde: Tilpasset fra Scherr (1997)

Boken består av 11 kapitler som alle gir eksempler på hvordan standardoppfatninger om miljøproblemer i Afrika (forørkning, avskoging, overbeiting, jorderosjon ...) er basert på misforståelser, feilslutninger og et dårlig datagrunnlag.

Boken tar for seg ulike europeiske myter om Afrika med utgangspunkt i ørkenbyen Timbuktu i Mali. Den siste av tre deler omhandler myten om forørkning. Boken er gjennomillustrert med grafiske trykk og fotografier av kunstneren Randi Eilertsen.

